জুন মাসের ৭ তারিখ, এক আজব মামলার সম্মুখীন হয় মাদ্রাজ হাই কোর্ট। বিচারপতি এম ভি মুরলীধরনের সামনে সওয়াল রাখেন বিচারপ্রার্থী এক যুবক। তাঁর অভিযোগ ছিল ‘টিচার্স রিক্রুটমেন্ট বোর্ড’-এর বিরুদ্ধে। 
কে বীরমণি নামে এক যুবক, সরকারী স্কুলে শিক্ষকতার জন্য পরীক্ষায় বসেন এবং ৮৯ নম্বর পান। কিন্তু শর্ত ছিল, পরীক্ষায় ৯০ না পেলে শিক্ষকতার চাকরি পাওয়া যাবে না। বীরমণির বক্তব্য ছিল যে, তাঁর একটি প্রশ্নের উত্তর বোর্ড ‘ভুলবশত’ কেটে দেওয়ায়, তাঁর ৯০ পাওয়া হয়নি। অর্থাৎ, তিনি যে উত্তর লিখেছিলেন, সেটিই ঠিক।
বিতর্কিত প্রশ্নটি ছিল— ‘বন্দে মারতম্’ প্রথমবার কোন ভাষায় লেখা হয়েছিল? কে বীরমণির উত্তর ছিল ‘বাংলা’। কিন্তু, বোর্ডের মতে, তা ছিল সংস্কৃত। 

বীরমণির বক্তব্য, তিনি সব বইতেই পড়েছেন যে ‘বন্দে মারতম্’ প্রথমে বাংলায় লেখা হয়। কোর্টেও সেই মতো বয়ান দেন তিনি। তাঁর পক্ষের উকিল আবার বলেন যে, বঙ্কিমচন্দ্র চট্টোপাধ্যায় এই গান, বাংলা ও সংস্কৃত, দুই ভাষাতেই লেখেন। 
সরকারের তরফের উকিল বলেন, প্রথমে সংস্কৃত ভাষায় লেখা হলেও, পরে তা বাংলায় অনুবাদ করা হয়। পরবর্তী শুনানিতে অবশ্য তিনি তাঁর বক্তব্য অল্প বদলে বলেন, ‘বন্দে মারতম্’ সংস্কৃত ভাষায় লেখা হলেও, হরফ ছিল বাংলা!
শিক্ষক পদপ্রার্থী কে বীরমণির চাকরির জন্য আদালতের দারস্থ হওয়ার থেকেও এখন বড় প্রশ্ন হয়ে উঠেছে ‘বন্দে মারতম্’ গানের ভাষা। শেষে জিত কার হবে? অপেক্ষা করতে হবে ১৭ জুলাই পর্যন্ত। 
প্রসঙ্গত, ‘বন্দে মাতরম্’ কবিতাটি রচনা করেন বঙ্কিমচন্দ্র চট্টোপাধ্যায়, ১৮৭০ সালে। পরবর্তীকালে, ১৮৮১ সালে তাঁর লেখা ‘আনন্দমঠ’ উপন্যাসে এই কবিতা ব্যবহার করেন বঙ্কিমচন্দ্র। স্বাধীনতার পরে, কবিতাটির প্রথম দুটি স্তবক ব্যবহার করা হয় জাতীয় সঙ্গীত হিসেবে। সম্পূর্ণ কবিতাটি ছ’টি স্তবকের।

ভাল করে পড়লে বোঝা যাবে ‘বন্দে মাতরম্’ কবিতাটিতে সংস্কৃত ও বাংলা, দু’টি ভাষাই ব্যবহার করা হয়েছে। ‘বন্দে মাতরম্’-সহ ‘আনন্দমঠ’ উপন্যাসটি প্রথম অনুবাদ করা হয় ইংরেজিতে। ‘বন্দে মাতরম্’ কবিতাটি অনুবাদ করেন শ্রী অরবিন্দ ঘোষ।




‘বন্দে মাতরম্’



সুজলাং সুফলাং
			মলয়জশীতলাম্শ
			স্যশ্যামলাং
			মাতরম্!
শুভ্র-জ্যোত্স্না-পুলকিত-যামিনীম্
			ফুল্লকুসুমিত-দ্রুমদলশোভিনীম্,
			সুহাসিনীং সুমধুরভাষিণীম্
			সুখদাং বরদাং মাতরম্৷৷
সপ্তকোটীকন্ঠ-কল-কল-নিনাদকরালে,
			দ্বিসপ্তকোটীভুজৈধৃতখরকরবালে,
			অবলা কেন মা এত বলে!
			বহুবলধারিণীং
			নমামি তরিণীং
			রিপুদলবারিণীং
			মাতরম্৷


তুমি বিদ্যা তুমি ধর্ম্ম
			তুমি হৃদি তুমি মর্ম্ম
			ত্বং হি প্রাণাঃ শরীরে৷
			বাহুতে তুমি মা শক্তি,
			হৃদয়ে তুমি মা ভক্তি,
			তোমারই প্রতিমা গড়ি মন্দিরে মন্দিরে৷
ত্বং হি দুর্গা দশপ্রহরণধারিণী
			কমলা কমল-দলবিহারিণী
			বাণী বিদ্যাদায়িণী
			নমামি ত্বাং
			নমামি কমলাম্
			অমলাং অতুলাম্,
			সুজলাং সুফলাং
			মাতরম্
বন্দে মাতরম্
			শ্যামলাং সরলাং
			সুস্মিতাং ভূষিতাম্
			ধরণীং ভরণীম্
			মাতরম্৷